ΓΡΑΠΤΗ ΕΡΩΤΗΣΗ E-2763/97 υποβολή: Karla Peijs (PPE) προς την Επιτροπή (1 Σεπτεμβρίου 1997)

Θέμα: Πρόταση της Ευρωπαϊκής Επιτροπής για την κατάργηση των χρωστικών και άλλων ουσιών στο φωτιστικό πετρέλαιο και τροποποίηση της οδηγίας 76/769/ΕΟΚ του Συμβουλίου

1. Έχει άραγε η Ευρωπαϊκή Επιτροπή, όσον αφορά το φωτιστικό πετρέλαιο, πραγματικώς προβεί στην προσαρμογή προς την τεχνική πρόοδο υπό την έννοια των διατάξεων της οδηγίας 89/678/ΕΟΚ ((ΕΕ L 398 της 30.12.1989, σελ. 24. )) που τροποποιεί την οδηγία 76/769/ΕΟΚ ((ΕΕ L 262 της 27.9.1976, σελ. 201. ));

2. Έχουν άραγε, από πλευράς Ευρωπαϊκής Επιτροπής, εξετασθεί πλήρως οι πραγματικοί κίνδυνοι που παρουσιάζει το εν λόγω ζήτημα; Εάν ναι, ποια είναι τα πορίσματα της έρευνας αυτής;

3. Έχει άραγε, από πλευράς Ευρωπαϊκής Επιτροπής, μελετηθεί επαρκώς η αποτελεσματικότητα των προτεινομένων μέτρων ως προς την μείωση των κινδύνων; Εάν ναι, ποια είναι τα πορίσματα της έρευνας αυτής;

4. Κατά πόσον αντιλαμβάνεται η Ευρωπαϊκή Επιτροπή ότι οι κίνδυνοι για την υγεία προέρχονται κυρίως από τις ελάχιστα ασφαλείς λάμπες πετρελαίου και ποια μέτρα εξετάζει ώστε να εξαλειφθούν οι κίνδυνοι αυτοί;

5. Φρονεί άραγε η Ευρωπαϊκή Επιτροπή ότι δικαιολογείται να υποστούν, με τα προτεινόμενα μέτρα, ορισμένες επιχειρήσεις εντός της Ευρωπαϊκής Ένωσης οδυνηρές οικονομικές συνέπειες καθ' ην στιγμή υπάρχουν εναλλακτικά και αποτελεσματικά μέτρα με σημαντικώς λιγότερες αρνητικές επιπτώσεις για τις επιχειρήσεις αυτές;

Απάντηση του κ. Bangemann εξ ονόματος της Επιτροπής (8 Οκτωβρίου 1997)

1. Η οδηγία 89/677/ΕΟΚ ((ΕΕ L 398 της 30.12.1989. )) του Συμβουλίου, για την όγδοη τροποποίηση της οδηγίας 76/769/ΕΟΚ, επιβάλλει περιορισμούς στη χρήση υγρών ουσιών και παρασκευασμάτων που χαρακτηρίζονται ως επικίνδυνα υπό την έννοια της κοινοτικής νομοθεσίας. Με την προτεινόμενη προσαρμογή στην τεχνική πρόοδο επιβάλλονται, βάσει του άρθρου 2α της οδηγίας 76/769/ΕΟΚ, περιορισμοί στη χρήση ενός υποσυνόλου των εν λόγω υγρών ουσιών και παρασκευασμάτων, δηλαδή ορισμένων χρωματισμένων ή αρωματισμένων υγρών επικίνδυνων ουσιών, που μπορούν να χρησιμοποιηθούν ως καύσιμο διακοσμητικών λυχνιών.

2. Η Επιτροπή παραπέμπει το Αξιότιμο Μέλος του Κοινοβουλίου στην κοινή απάντησή της στις γραπτές ερωτήσεις αριθ. 2302/97, 2377/97 και 2415/97 της Κας Jackson και του κ. Cassidy ((ΕΕ C 60 της 25.2.1998, σελ. 122. )).

3. και 4. Η προτεινόμενη οδηγία της Επιτροπής αποτελεί ένα από τα στοιχεία μιας δέσμης μέτρων για τον περιορισμό των κινδύνων δηλητηρίασης των μικρών παιδιών από φωτιστικά πετρελαιοειδή. Η εν λόγω δέσμη αποτελείται από τέσσερα στοιχεία:

- δεδομένου ότι υπάρχει κίνδυνος εισπνοής των φωτιστικών πετρελαιοειδών, οι φιάλες που περιέχουν φωτιστικό πετρέλαιο πρέπει να επισημαίνονται και να φέρουν πώματα ασφαλείας για τα παιδιά σύμφωνα με την οδηγία 88/379/ΕΟΚ 7

- σύμφωνα με την προτεινόμενη οδηγία, τα χρωματισμένα και αρωματισμένα πετρελαιοειδή δεν πρέπει να διατίθενται στην αγορά σε ποσότητες μικρότερες από 15 λίτρα 7

- η Ευρωπαϊκή Επιτροπή Τυποποίησης πρόκειται να εκπονήσει πρότυπο για τον σχεδιασμό ασφαλών λυχνιών πετρελαίου 7

- έχει αρχίσει ενημερωτική εκστρατεία για την προειδοποίηση των γονέων σχετικά με τους κινδύνους που ενέχουν τα φωτιστικά πετρελαιοειδή.

Η στρατηγική αυτή καλύπτει τους κινδύνους που δημιουργούνται τόσο από τα πετρελαιοειδή όσο και από τις λυχνίες και περιλαμβάνει μέτρα που αποσκοπούν στον περιορισμό των κινδύνων για τα παιδιά σε όλες τις περιπτώσεις.

5. Η προτεινόμενη στρατηγική επιτρέπει την αποτελεσματική προστασία των παιδιών χωρίς πλήρη απαγόρευση των ουσιών που χρησιμοποιούνται ως καύσιμο λυχνιών. Συνιστά τη δέσμη μέτρων που διασφαλίζει το απαιτούμενο υψηλό επίπεδο προστασίας των καταναλωτών με το ελάχιστο δυνατό κόστος.